tartuNLP/wikipedia-smugri-20251201 huggingface dataset:
Julien Alfred

Julien Alfred (sündinud 10. juunil 2001 Castriesis) on Saint Lucia sprinter, olümpiavõitja.
Alfred jõudis 2023. aasta maailmameistrivõistlustel Budapestis mõlemal sprindidistantsil finaali, saades 100 meetri jooksus viienda ja 200 meetri jooksus neljanda koha.
2024. aasta sisemaailmameistrivõistlustel Glasgow's võitis ta 60 meetri jooksus Ewa Swoboda ja Zaynab Dosso ees kuldmedali ajaga 6,98. 2024. aasta suveolümpiamängudel Pariisis tuli Alfred 100 meetri jooksus olümpiavõitjaks Saint Lucia rekordiga 10,72. 200 meetri jooksus võitis ta Gabrielle Thomase järel ajaga 22,08 hõbemedali.
2025. aasta maailmameistrivõistlustel Tokyos osales Alfred vaid 100 meetri jooksus, kus võitis pronksmedali ajaga 10,84.
Ta on lõpetanud Texase ülikooli ning ta kuulus Texase ülikooli kergejõustikunaiskonda. 2022. aastal võitis ta USA üliõpilaste meistrivõistlustel esikoha 100 meetri jooksus ja ülikooli naiskonnaga 4×100 meetri teatejooksu. 2023. aastal tuli Alfred USA üliõpilaste sisemeistriks 60 meetri ja 200 meetri jooksus. 2023. aastal võitis ta aasta parimale USA tudengisportlasele antava The Bowermani auhinna.
Abraham Janssens

Abraham Janssens (ka Jans(s)ens van Nuyssen, u 1567/75 Antwerpen – 1632 Antwerpen) oli flaami maalikunstnik. 
Ta tegeles peamiselt religioosse maaliga. Oli ülimalt kindel joonistaja, keda iseloomustab selge kompositsioon. Teda hinnati tema eluajal väga kõrgelt. Ta oli Madalmaade romanistide esindaja ja Peter Paul Rubensi eelkäija.
Rein Kuusik

Rein Kuusik (sündinud 21. juulil 1954 Tallinnas) on eesti informaatikateadlane.
Haridus.
Rein Kuusik lõpetas Tallinna 1. Keskkooli 1972 ja Tallinna Polütehnilise Instituudi majandusteaduskonna infotöötluse eriala 1977; oli TPI kaugõppeaspirant 1984–1988. Majandusteaduste kandidaat 1989, professor 2001.
Töökäik.
Rein Kuusik töötas Eesti Raadio arvutuskeskuses matemaatik-programmeerijana 1977–1981 ja osakonnajuhataja asetäitjana 1981–1988. Alates 1988 Tallinna Tehnikaülikoolis: infotöötluse kateedri/informaatikainstituudi vanemteadur 1988–1997, dotsent 1997–2001; professor informaatikainstituudis 2001–2016 ja tarkvarateaduse instituudis 2017–2018. Oli informaatikainstituudi direktor 1999–2016. Aastast 2018 emeriitprofessor.
Teadustöö.
Põhilised uurimisvaldkonnad: infosüsteemide evolutsiooniline arendamine, monotoonsete süsteemide teooria, tehisintellekti rakendused, andmekaevandamine, andmeanalüüs.
Balatonboglár

Balatonboglár (saksa keeles "Sankt Egidi") on linn Ungaris Somogyi komitaadis Fonyódi kreisis.
Balatonboglár on Balatonboglári veinipiirkonna keskus.
Geograafiline asend.
Balatonboglár asub Balatoni järve lõunakaldal, Balatonlellest läänes, kreisikeskusest Fonyódist umbes 8 km idakirdes ja komitaadikeskusest Kaposvárist ligikaudu 47 km põhjas. Linna läbib Budapesti–Székesfehérvári–Gyékényesi raudteeliin.
Ajalugu.
Asulat on esmamainitud 1211. aastal ("villa Boclar"). Türgi ikke lõppemise järel asustati vahepeal tühjaks jäänud piirkond uuesti. 1870. aastatel hakkas Balatonboglár kujunema suvituskohaks.
1978. aastal ühendati Balatonboglár Balatonlellega Boglárlelle nime all. Boglárlelle sai linnaõigused 1986. aastal. 1991. aastal muudeti Balatonboglár ja Balatonlelle jälle eraldi asulateks, mõlemad säilitasid linnaõigused.
Claude Mellan

Claude Mellan (23. mai 1598 Abbeville – 9. september 1688 Pariis) oli prantsuse joonestaja, graveerija ja maalikunstnik.
Elukäik.
Mellan sündis tolliametniku pojana. Tema esimene teadaolev trükis, mis on tehtud Collège des Mathurinsi teoloogiatöö jaoks, näitab, et ta oli 1619. aastaks Pariisis. Tema esimesi õpetajaid ei ole kindlaks tehtud, kuid arvatakse, et tema varased gravüürid näitavad Léonard Gaultier' mõju.
Aastal 1624 läks Mellan Rooma, kus õppis lühikest aega graveerimist koos Francesco Villamenaga, kes suri samal aastal. Seejärel õppis ta Simon Vouet' käe all, kes oli olnud Roomas alates 1614. aastast. Vouet julgustas Mellani joonistama, pidades seda oluliseks nii graveerimisel kui ka maalimisel. Mellan graveeris mõned Vouet' tööd ja hakkas ka natuurist portreesid joonistama. Paljusid tema portreejoonistusi ei graveeritud kunagi. Ta arendas välja oma stiili, mis oli iseloomulik kogu tema hilisemale loomingule. Paljud tema gravüürid Roomas olid reprodutseeriv graafika, sealhulgas näiteks Pietro da Cortona ja Gianlorenzo Bernini kavandid. Vähesed tema kavandite järgi tehtud teosed on "Püha Franciscus de Paul" ja "Pattukahetsev Magdaleena". 
Looming.
Aastal 1637, pärast Aix-en-Provence'is koos Nicolas-Claude Fabri de Peiresciga veedetud aega, naasis ta Pariisi, kus võttis kasutusele omapärase tehnika, mille puhul varju loomisel kasutas ta ruudustiku asemel paralleelseid jooni, reguleerides tooni nende laiust ja kaugust muutes. Eriti tähelepanuväärne on tema gravüür "Kristuse nägu" (1649), teise nimega "Veronika rätt", mis on loodud ühe spiraalse joonega, mis algab Jeesuse ninaotsast. 
Hilisemal perioodil Pariisis graveeris Mellan enamasti oma tööd ise. Ta oli väga nõutud portreekunstnik, kes joonistas natuurist ja graveeris portreesid. Tema modellide hulka kuulusid Bourboni kuningliku perekonna liikmed. Tema joonistustes on rohkem stiili ja teostuse mitmekesisust, kui ta gravüürides. Kaks näidet, millest on olemas nii joonistus kui ka gravüür, on Marie-Louise de Gonzague-Neversi ja Nemoursi hertsogi Henri de Savoie portreed.
Ta lõi ka suuri religioosseid teoseid. Anatole de Montaiglon kataloogis 400 Mellani gravüüri ja teada on umbes 100 joonistust. Enamik neist asub Stockholmi Rahvusmuuseumis (Carl Gustav Tessini kogus) ja Ermitaažis Peterburis (Cobenzli kollektsioonis). Mitmed Mellani kadunud maalid on teada tema gravüüride järgi, sealhulgas "Simson ja Delilah" ja "Ristija Johannes kõrbes. 
Ta suri Pariisis.
Eesti Kunstimuuseumi kogus asub tema teos "Apostelliku jõu näide" (1681, vasegravüür) ning Underi ja Tuglase kirjanduskeskuses "Jean Pierre Camus' portree" (1652).
Geordie Beamish

George Beamish (sündinud 24. oktoobril 1996 Hastingsis) on Uus-Meremaa keskmaa- ja takistusjooksja.
Ta sai 2023. aasta maailmameistrivõistlustel Budapestis 3000 meetri takistusjooksus viienda koha.
2024. aasta sisemaailmameistrivõistlustel Glasgow's võitis ta 1500 meetri jooksus kuldmedali ameeriklaste Cole Hockeri ja Hobbs Kessleri ees.
2025. aasta maailmameistrivõistlustel Tokyos tuli Beamish 3000 meetri takistusjooksus maailmameistriks ajaga 8.33,88.
Metsakõdu

Metsakõdu on metsa all kõdunev orgaaniline aine, kus on suur hulk langenud puude ja muude taimede jäänuseid. 
Metsakõdu on oluline osa metsa ökosüsteemist, see pakub elupaika erinevatele taimedele ja loomadele ning aitab kaasa metsa toitainetsüklile. Metsakõdu tekib siis, kui puud, oksad ja muu taimestik langevad maha ning hakkavad lagunema. Aja jooksul moodustub metsakõdu paks kiht, mis võib olla mitu meetrit sügav. Lagunenud materjal pakub toitu teistele mikroorganismidele, seenhaigustele ja putukatele. Metsakõdu on metsale hea, sest selle lagunenud materjal tagastab mullale toitaineid, mis aitavad toetada uue taimestiku kasvu. Metsakõdusid leidub igal metsatüüpidel kogu maailmas. Need võivad olla rohkem või vähem arenenud sõltuvalt kliimast, metsa vanusest ja koostisest ning muudest keskkonnateguritest. Niiske kliimaga piirkondades leidub tihedamaid ja rohkem lagunenud metsakõdusid, samas kui kuivemates piirkondades võivad need olla vähem arenenud. Ajalooliselt on metsakõdu olnud oluline allikas kütte- ja ehitusmaterjalidele ning seda on kasutatud ka traditsioonilises meditsiinis. Tänapäeval mõistetakse üha enam metsakõdu ökoloogilist tähtsust ning neid peetakse oluliseks säilitada metsa ökosüsteemi tervise tagamiseks.
Hesperis tristis

Hesperis tristis on ristõieliste sugukonda arvatud taimeliik.
Francesco Bartolozzi

Francesco Bartolozzi (21. september 1727 Firenze – 7. märts 1815 Lissabon) oli Itaalia-inglise vaselõikaja, ofortist ja kirjastaja.
Bartolozzi tegutses alates 1764. aastast Londonis, kus arendas välja õrna maalilise laadi, millel oli suur edu. Ta oli üks 1768. aastal asutatud Londoni Kunstiakadeemia asutajaliikmeid. 
Ta sai omal ajal rohkelt maalide reprodutseerimise tellimusi (peamiselt tehti kuulsate kaasaegsete Angelika Kauffmanni, Joshua Reynoldsi jt teoste reprosid). Tal oli oma ateljee paljude õpilastega, kelle loodut ta viimistles ja oma nimega signeeris. 1802. aastast elas ta Lissabonis, kus töötas kuni surmani kunstiakadeemia direktorina.
Bartolozzi on üks tuntumaid 18. sajandi graafikuid, kes mõjutas seda kunstiliiki eriti Inglismaal. Ta oli üks esimesi punktmaneeri ja pliiatsimaneeri rakendajaid ning väljaarendajaid.
Eesti Kunstimuuseumi kogus on ligi 40 Francesco Bartolozzi graafilist lehte.
Kanamuna

Kanamuna on kodulinnu, eelkõige kana munarakk, mida toodetakse munemisperioodil. Kanamune kasutatakse laialdaselt toiduvalmistamisel ja need on oluline valkude, vitamiinide ja mineraalainete allikas paljudes toitudes üle maailma.
Struktuur ja koostis.
Kanamuna koosneb peamiselt valgust, rasvast ja veest, samuti sisaldab see vitamiine (nagu A-, D- ja B-vitamiinid) ning mineraalaineid (nagu raud ja kaltsium). Munakollane sisaldab enamikku munas leiduvatest rasvadest, valkudest, vitamiinidest ja mineraalainetest, samas kui munavalge koosneb peamiselt valgust ja veest. Munakoore pinnal võib olla kaitsvaid kile- või kitiinikihte, mis aitavad säilitada muna värskena ja kaitsta seda väliste kahjustuste eest.
Kasutusalad.
Kanamune kasutatakse mitmesugustes toitude valmistamisel, alates lihtsatest hommikusöögitoitudest kuni keerukamate magustoitude ja küpsetisteni. Need on oluline koostisosa paljudes toitudes, sealhulgas koogid, küpsetised, omletid, praed, salatid ja kastmed.
Kanamunad on toiteväärtuslik toiduaine, mis sisaldab kõiki inimese ja teiste selgroogsete organismide eluks vajalikke toitaineid. Munad on eelkõige hea valgu- ja loomsete rasvade allikas. 
Eesti kanamunad.
Eestis toodetakse ja tarbitakse kanamune laialdaselt. Kodumaised kanamunad on saadaval erinevates suurustes ja kvaliteedis ning neid müüakse nii väikestes kohalikes talupoodides kui ka suurtes jaekaubandusketides üle riigi.
Sarah Mitton

Sarah Dawn Mitton (sündinud 20. juunil 1996 Liverpoolis) on Kanada kuulitõukaja.
Ta võitis 2019. aasta suveuniversiaadil Napolis kuulitõukes kuldmedali. Sama aasta maailmameistrivõistlustel Dohas piirdus ta 24. kohaga.
2021. aastal toimunud olümpiamängudel Tokyos Mitton ebaõnnestus ja sai kvalifikatsioonis 28. koha.
2022. aasta sisemaailmameistrivõistlustel Belgradis oli Mitton seitsmes. Sama aasta maailmameistrivõistlustel Eugene'is sai Mitton neljanda koha tulemusega 19.77. Ka pronksmedali võitnud Jessica Schilder tõukas 19.77, kuid paremuselt teiste katsete võrdlus andis kolmanda koha Schilderile.
2023. aasta maailmameistrivõistlustel Budapestis võitis Mitton Chase Ealey järel hõbemedali tulemusega 20.08.
2024. aasta sisemaailmameistrivõistlustel Glasgow's võitis ta 20.22-ga kuldmedali, edestades Yemisi Ogunleyet ja Chase Jacksonit. 2024. aasta suveolümpiamängudel Pariisis võitis ta kvalifikatsiooni, kuid sai finaalis tulemusega 17.48 viimase, 12. koha.
2025. aasta sisemaailmameistrivõistlustel Nanjingis kaitses Mitton tiitlit, tõugates finaalis 20.48.
Tema isiklik rekord kuulitõukes on 20.68, mis on tõugatud 11. mail 2024 Fleetwoodis. See on ühtlasi Kanada rekord.
Isiklikku.
Mitton on õppinud Windsori Ülikoolis merebioloogiat.
Kääpa–Obinitsa–Võmmorski–Petseri tee

Kääpa-Obinitsa-Võmmorski-Petseri tee on kõrvalmaantee Võru maakonnas Võru vallas ja Setomaa vallas. Selle tee registrinumber on 25130.
Kuigi tee nimi viitab, et tee viib Petseri linna, lõppeb see tee tegelikult Venemaa piiri peal Võmmorski külas, sest sinna pole rajatud piiriületuspunkti ja seda teelõiku oli võimalik läbida ainult Nõukogude ajal. Pärast Venemaa piiri muutub tee kruusateeks, mis viib Petseri kesklinna.
Sambliksõlik

Sambliksõlik ("Lichenomphalia") on šampinjonilaadsete seltsi kuuluv seente perekond.
Keerukas narratiiv

Keerukad narratiivid [inglise keeles "narrative complexity"] on narratiividiskursus, mille narratiivi defineeritakse klassikalise ehk Aristotelese narratiivistruktuuri puudumisena. Keerukal narratiivil pole enamasti kindlat algust, keskosa ja lõppu ning lugude ajaline ja põhjuslik organiseeritus on asendatud hoopis fragmenteerituse, laialiasuvuse ja interaktiivsusega. 
Probleemi olemus.
Vajadus keerukaid narratiive eraldi käsitleda tuleb strukturalistliku narratoloogia (Gerard Genette, Roland Barthes, Algridas J. Greimas jt) võimatusest käsitleda tekste, mis ei jälgi klassikalist struktuuri. Probleem tekib uute võimalike narratiivimeediate tekkimisel – kui narratiivi mõiste laieneb ainult loetavalt tekstilt või kuuldavalt loolt näiteks reaalsuse tajumisele, uuele meediale ja metafiktsioonile. 
Uurimissuunad.
Keerukate narratiivide diskursus leiab enim kasutust interaktiivse meedia valdkonnas, esmajoones filmiteooriates. Keerukate narratiivide uurimine on oluline veel kirjanduse- ja videomängude-uurimises. Keerukate narratiivide uurimisel kasutatakse narratiivi mõju mõistmiseks kognitsiooniteadust, sest seda tüüpi narratiivid vajavad toimimiseks, et vastuvõtja kognitiivne arusaam narratiivist oleks häiritud. 
Uute narratiivistruktuuride tarvis on mitmed teadlased arutanud ning välja töötanud mitmeid teooriaid. Nii on teoreetilisteks mõisteteks kujunenud näiteks ebaloomulikud narratiivid [inglise keeles "unnatural narratives"] (Brian Richardson, 2015), lahendamatud filmipusled [inglise keeles "impossible puzzle films"] (Elliot Panek, 2006) ning keerukad narratiivid (Janet Staiger, 2006; Jan Simons, 2008; Jason Mittell, 2015), mis kuuluvad kõik postklassikalise narratoloogia alla. 
Eestis.
Keerukate narratiividega tegeleb Euroopa Liidu töörühm INDCOR, mille juhatuses töötab ka Tartu Ülikoolis tegutsev maailmakirjanduse nooremteadur Mattia Bellini. Eestlastest on sel teemal kirjutanud Tartu Ülikooli kirjandusteooria professor, kirjandusteooria ja intermediaalsete uuringute õppetooli juhataja Marina Grišakova.
Välislingid.
Introduction: Narrative Complexity
Keerukad šüžeed: Keerukuse narratiivsed representatsioonid
INDCOR – COST Action CA18230. Interactive Narrative Design For Complexity Representations
Silver Kuusik

Silver Kuusik (sündinud 17. novembril 1983) on Eesti poliitik ja kodanikuaktivist, aastast 2024 erakonna Eesti Rahvuslased ja Konservatiivid (ERK) esimees. 
Ta kuulus alates 2018. aastast Eesti Konservatiivsesse Rahvaerakonda, 11. juunil 2024 otsustas juhatus ta välja heita. 
Kuusik on omandanud magistrikraadi Eesti Maaülikoolis tootmistehnika erialal. Ta asus õppima ka energeetikavaldkonna doktorantuuri, kuid otsustas hiljem keskenduda tööturule.
2006. aasta presidendivalimistel oli Kuusik president Arnold Rüütli kampaaniameeskonnas. 
Kuusik alustas poliitilist tegevust gümnaasiumis, kogudes allkirju Eesti Energia ja Eesti Raudtee erastamise vastu. Ülikoolis valiti ta kursusevanemaks ja Eesti Maaülikooli üliõpilasesinduse juhiks. Ta oli ka viis aastat Eesti Üliõpilaskondade Liidu volikogu liige. 
2004. aastal astus Kuusik Eesti Keskerakonda ja oli Tartu linnavolikogu liige ning Tartu abilinnapea kandidaat. Ta lahkus erakonnast 2014. aastal vastuseisu tõttu kooseluseadusele. 
2018. aastal liitus ta EKRE Tartu- ja Jõgevamaa ringkonnaga ning liikus sealt 2019. aastal Tartu ringkonda. 2021. aastal valiti ta EKRE Tartu ringkonna esimeheks. Alates 2022. aastast on ta olnud EKRE juhatuse liige. 
Kuusik on Tartu linnavolikogu EKRE fraktsiooni esimees, revisjonikomisjoni esimees ning ajutise põhimääruskomisjoni ja rahanduskomisjoni liige. 
Silver Kuusik on pühendunud rahvuskonservatiivsete väärtuste edendamisele Eestis. Ta pooldab rohkem rahvaküsitlusi ja rahvahääletusi ühiskonda lõhestavates küsimustes, võttes eeskujuks Šveitsi mudeli. Ta rõhutab eesti keele ja kultuuri kaitsmise olulisust ning soovib säilitada traditsioonid, mida on pärandanud esivanemad. 
17. mail 2024 teatas Kuusik kandideerimisest EKRE esimeheks eelseisval erakonna kongressil. Teda toetas EKRE Tartu ringkonna juhatus ja linnavolikogu EKRE fraktsioon. 
11. juunil 2024 otsustas EKRE juhatus ta erakonnast välja arvata. Seejärel otsustas Kuusik osaleda erakonna Eesti Rahvuslased ja Konservatiivid (ERK) loomisel ning valiti loodava erakonna aseesimeheks. 18. augustil 2024 valiti ta erakonna esimeheks.
Cody Ceci

Cody Ceci (sündinud 21. detsembril 1993 Ottawas) on Kanada jäähokimängija, kes mängib kaitsjana NHL-i klubis Edmonton Oilers.
Aastatel 2009–2013 mängis ta Ontario Hockey League'is (OHL), esimesed kolm ja pool hooaega Ottawa 67'sis, viimasel hooajal lisaks Owen Sound Attackis.
2012. aastal valis Ottawa Senators ta NHL-i "draft"is 15. valikuna. Hooaja 2012/13 lõpus debüteeris Ceci American Hockey League'is (AHL) Ottawa Senatorsi tütarklubis Binghamton Senators. NHL-is debüteeris ta 12. detsembril 2013 mängus Buffalo Sabresi vastu. Kaks mängu hiljem, 16. detsembril lõi ta St. Louis Bluesi vastu lisaajal Senatorsi võiduvärava, mis oli tema esimene värav NHL-is. Ceci sai NHL-is esimeseks alla 20-aastaseks mängijaks, kes on löönud NHL-is oma esimese värava lisaajal. Senatorsi meeskonnas mängis Ceci kokku kuus hooaega hooaja 2018/19 lõpuni.
2019. aasta juulis kaubeldi Ceci suurema tehingu raames Senatorsist Toronto Maple Leafsi. Seal mängis ta ühe hooaja.
2020. aasta oktoobris sõlmis ta üheaastase lepingu Pittsburgh Penguinsiga.
2021. aasta juulis sõlmis ta nelja-aastase lepingu Edmonton Oilersiga.
2016. aastal tuli Ceci Kanada jäähokikoondise koosseisus maailmameistriks.
Lindtneri tardnahkis

Lindtneri tardnahkis ("Meruliella lindtneri"), varem "Lilaceophlebia tremelloidea", "Phlebia lindtneri" ja "P. tremelloidea" on klassi "Agaricomycetes" torikulaadsete seltsi kuuluv seen.
Seen kasvab enamasti kuuskede lamatüvedel.
Lilaceophlebia

Lilaceophlebia on klassi "Agaricomycetes" torikulaadsete seltsi kuuluv seente perekond.
Hiiumaa karu

Hiiumaa karu on karu, kes 2025. aasta suvel tähelepanekute ja rajakaamerapiltide järgi liikus Hiiumaa saarel, Eesti Läänemeres. Karu on tekitanud suurt huvi meedias ja kohalikes kogukondades.
Juhtumi kirjeldus.
Esimesed jäljed leiti Emmaste jahiseltsi maadelt 8. augustil 2025.
Rajakaamerad pildistasid karu Viiri kandis Hiiumaal.
Autojuhid Sigala külas filmisid karu jooksmas teele otse auto ette. Karu liikus umbes 300 meetri vältel auto ees, enne kui kadus hoovide ja metsade suunas.
Juhtumi kohalikud tunnistajad kirjeldasid kogemust „ilusaks elamuseks”.
Ajalooline taust.
Hiiumaal on karude kohalolek haruldane. Varem on karu nähtud saarel 1986. aastal ja 2003. aastal, kuid püsiasurkonda ei ole tuvastatud.
Bioloogiline ja geograafiline info.
Arvatakse, et karu võib olla liikunud mandrilt või Saaremaalt, kuid püsiasurkonda Hiiumaal ei ole kinnitatud.
Esimene Hiiumaa karu nägemine.
Hiiumaal on karude kohalik esinemine haruldane. Esimene teadaolev karu nägemine saarel registreeriti 1986. aastal. Selle järel on karusid Hiiumaal nähtud üksikjuhtudel, näiteks 2003. aastal. 2025. aasta suvel tabasid rajakaamerad ja autojuhid karu Sigala külas, tekitades kohalikes kogukondades ja meedias suurt tähelepanu.
Jēkabs Alksnis

Jēkabs Alksnis on olnud mitme inimese nimi:
Džohhar Tsarnajev

Džohhar Anzorovitš " Jahar " Tsarnajev (sündinud 22. juulil 1993) on tšetšeeni ja avaari päritolu Ameerika terrorist ja massimõrvar, kes koos oma vanema venna Tamerlan Tsarnajeviga paigutas 15. aprillil 2013 Bostoni maratoni finišijoone lähedale kaks survekatla pommi . Pommid plahvatasid, tappes kolm inimest ja vigastades üle 500. Pärast plahvatust Boston maratonil kavatsesid vennad New Yorgis uut pommirünnakut korraldada, kuid Tamerlan suri ja Dzhokhar arreteeriti enne kui see plaan läbi viidi. 
18. aprillil 2013 avaldas Föderaalne Juurdlusbüroo (FBI) Tsarnajevi vendade pildid, teatates, et nad on pommitamises kahtlusalused, ja palusid avalikkuse abi nende tuvastamisel. Hiljem samal õhtul leiti MIT politseinik Sean Collier oma autost surnuna, ta oli maha lastud vendade poolt. Järgnenud tulevahetuses politseiga said nii Džohhar kui ka Tamerlan vigastada. Tamerlan suri hiljem saadud vigastustesse. 19. aprilli õhtul, pärast Massachusettsi osariigis Watertownis läbi viidud pikka inimjahi, leiti Džohhar Tsarnajev ühe elaniku tagahoovist paadist peidus. Tsarnajev sai tulirelvahaave ja võeti vahi alla. Haiglavoodis ülekuulamisel ütles Tsarnajev, et tema ja ta vend kavatsesid lõhkeaineid õhku lasta ka New Yorgi Times Square'il . 
Tsarnajev mõisteti süüdi 30 süüdistuses ja mõisteti surma . Tema surmaotsus tühistati apellatsioonikaebuses 2020. aasta juulis, kuid USA ülemkohus tühistas selle otsuse 2022. aasta märtsis. 2025. aasta seisuga on ta ADX Florence'is vanglas Colorados surmamõistetud.
Jēkabs Alksnis (sõjaväelane)

Jēkabs Alksnis (26. jaanuar 1897 Nausküla, Lõuna-Ruhja kihelkond, Volmari kreis – 29. juuli 1938 Kommunarka, Moskva oblast) oli läti päritolu Vene keiserliku armee allohvitser, hiljem Punaarmee komandör ja üks NSV Liidu õhujõudude asutajatest.
Ta sündis aastal 1897 Nauskülas Lõuna-Ruhja kihelkonnas Volmari kreisis Jānis Alksnise ja tema abikaasa Ieva peres. Ta õppis Rāmnieki (Rūja) koolis (1907–1910) ja seejärel Vidzeme õpetajate seminaris (1913–1917). 1916. aastal liitus ta illegaalse Läti Sotsiaaldemokraatiaga (LSD).
Pärast mobiliseerimist Vene armeesse lõpetas ta 1917. aastal Odessa lipnikekooli ja võitles Esimese maailmasõja rinnetel. 1919. aastal astus ta Punaarmeesse, määrati kohe Orjoli kubermangu sõjakomissariks, septembris-oktoobris oli ta 55. laskurdiviisi komissar (diviis hävitati Anton Denikini juhitud armee poolt Orjoli lähedal peetud lahingutes täielikult). Seejärel oli ta Doni sõjaväeringkonna sõjaväeülem, hiljem Orjoli sõjaväeringkonna sõjaväeülema asetäitja.
Suure terrori ajal arreteeriti ta 23. novembril 1937, süüdistatuna "Läti fašistliku organisatsiooni" organiseerimises. Pärast pikki ülekuulamisi lasti ta 28. juulil 1938 Kommunarka polügoonil maha.
Jēkabs Alksnise abikaasa Kristīne Alksnis, sündinud Medni nime all (1895–1984), saadeti Gulagi laagrisse, tema kümneaastane poeg Imants Alksnis aga lastekodusse. Tema lapselaps Viktors Alksnis oli Läti NSV-s Nõukogude armee ohvitser, hiljem poliitik Venemaal.
Metall-orgaaniline võrestik

Metall-orgaanilised võrestikud ("Metal Organic Frameworks" ehk MOF-id) on poorsete polümeeride klass, mis koosneb metalliklastritest (tuntud ka kui sekundaarsed ehitusüksused - "SBU"-d), mis on koordineeritud orgaaniliste ligandidega, moodustades ühe-, kahe- või kolmemõõtmelisi struktuure. 
MOF-e kirjeldab erakordselt suur sisepindala. Potentsiaalsed rakendused on mitmekesised - alates süsinikdioksiidi sidumisest ja vesiniku või metaani salvestamisest kuni vee puhastamise, ravimite kontrollitud vabastamise ja isegi uute elektrokeemiliste seadmete väljatöötamiseni. 
Nobeli preemia 2025.
2025. aastal pälvisid MOFi uurimise eest jaapanlane Susumu Kitagawa, austraallane Richard Robson ja ameeriklane Omar Yaghi Nobeli keemia preemia.
Metall orgaanilised võrestikud Eestis.
Tartu Ülikoolis on MOF-e uuritud. 
Tallinna Tehnika Ülikoolis on MOF-e uuritud
Konstantin Höhlbaum

Konstantin Johann Matthias Höhlbaum (8. oktoober 1849 Reval – 2. mai 1904 Gießen) oli baltisaksa ajaloolane ja arhivaar, kes tegutses 19. sajandi lõpus Saksamaal ja kelle uurimused keskendusid peamiselt Liivimaa keskajaloole ning hansalinnade arhiiviallikatele. Ta on tuntud eeskätt katsest rekonstrueerida kadunud Bartholomäus Hoenekese "Liivimaa nooremat riimkroonikat" ning oma töödega tekitas ta elavat arutelu allikakriitika ja ajaloolise tõlgenduse piiride üle. Hiljem töötas ta Kölni linnaarhivaarina ja Gießeni ülikooli professorina, avaldades mitmeid uurimusi, mis jäid mõjukaks nii Saksa kui ka Baltikumi ajalookirjutuses.
Elulugu.
Höhlbaum sündis 1849. aastal Revalis (praeguses Tallinnas). Aastatel 1868–1869 õppis ta Tartu ülikoolis ja omandas 1873. aastal doktorikraadi Göttingeni ülikoolis Georg Waitzi juhendamisel, uurides Liivimaa 14. sajandi allikaid.
1880. aastal määrati ta Kölni linnaarhivaariks, kus ta asendas Leonard Ennenit. Seal töötas ta kuni 1890. aastani, mil kolis Gießenisse ja asus tööle ülikooliprofessorina. Höhlbaum jäi Gießenisse kuni oma surmani 1904. aastal.
Teadustöö.
Höhlbaumi teadustöö keskendus peamiselt Liivimaa ja hansalinnade keskaja allikatele. Tema üks tuntumaid ettevõtmisi oli Bartholomäus Hoenekese "Liivimaa noorema riimkroonika" rekonstrueerimine, mille kaudu ta püüdis taastada kadunud orduaegseid tekste. Kuigi tema töö on saanud kriitikat allikate liialdatud tõlgendamise tõttu, on see oluline samm Balti keskaja uurimise ajaloos.
Lisaks tegeles ta Kölni linna arhiivi materjalide korrastamise ja publitseerimisega ning koostas mitmeid dokumentide kogumikke hansalinnade ja Läänemere piirkonna ajaloo kohta.
Tunnustus ja mõju.
Höhlbaum oli tuntud oma põhjalikkuse ja kriitilise allikauuringu poolest, kuid tema rekonstruktsioonilised ettevõtmised tekitasid ka vastakaid arvamusi. Ta kuulus Hessenis 1902. aasta monumentide kaitse seaduse järel loodud esimeste vastavate nõukogude hulka ning oli Gießeni ajalooühingu esimees.
Marwān al-Barghūthī

"Mitte segi ajada Mustafa Barghoutiga."
Marwān al-Barghūthī (Marwan Barghouti; araabia keeles مروان البرغوثي; sündinud 6. juunil 1959) on Palestiina poliitik. Ta oli kahe riigi lahenduse eestkõneleja ning kuulus aastast 1996 Palestiina parlamenti, kuni ta aastal 2002 Iisraelis vangi mõisteti.
Barghouti korraldas vabaduses olles meeleavaldusi ja diplomaatilisi aktsioone. Aastal 2002 pidasid Iisraeli võimud ta kinni ning kohus määras talle vanglakaristuse, kuna ta osales teise intifada ajal 5 inimese surmaga lõppenud rünnakute korraldamises. Barghouti keeldus kohtu legitiimsust tunnustamast ning kokkuleppemenetlusest, kuid väitis, et polnud rünnakutega seotud. Parlamentidevaheline Liit leidis, et Barghoutile ei pakutud õiglast kohtumenetlust ning seadis küsimärgi alla kohtusse toodud tõendite kvaliteedi.
Vangistusest hoolimata on Barghouti palestiinlaste seas populaarne, ta on tavaliselt potentsiaalsete presidendivalimiste arvamusuuringutes eelistatuim kandidaat nii Palestiina Rahvusliku Omavalitsuse presidendi Mahmoud Abbasi kui Hamasi juhtide ees. Mitmed kõnekad Iisraeli-Palestiina rahuprotsessi jätkamise pooldajad on avaldanud arvamust, et Barghouti suudaks palestiinlased ühendada ja Iisraeliga kompromissini jõuda. Teda on nimetatud ka Palestiina Mandelaks.
Barghouti on aktivismiga tegelenud ka vangistuses olles. Ta oli 2006. aastal Palestiina vangide dokumendi üks põhilisi koostajaid, dokumendiga tehti ettepanek sammudeks, mis pidid viima kahe riigi lahenduseni. Sellel oli ka Ḩamāsi heakskiit. Ta on kaasvange harinud ja korraldas aastal 2017 näljastreigi, mille tulemusena lubati vangidele rohkem külalisi. Tema advokaadi sõnul on oktoobrist 2023 keelatud tal pereliikmetega kohtuda ning teda on vanglas korduvalt pekstud, mis on viinud tema tervise halvenemiseni. Iisraeli võimud on süüdistused tagasi lükanud. Barghoutit on proovitud läbirääkimiste teel vabastada, kuid see on ebaõnnestunud.
Arvi Hamburg

Arvi Hamburg (sündinud 19. detsembril 1948) on Eesti energeetikaekspert.
Haridus.
Arvi Hamburg lõpetas Tallinna Polütehnikumi tehnik-elektrikuna 1968 ning Tallinna Polütehnilise Instituudi elektriinsenerina elektrisüsteemide ja -võrkude erialal 1974. Ta omandas Tallinna Tehnikaülikoolis tehnikateaduste magistri (2000) ja doktori (2010) kraadi.
Töökäik.
Töötas Eesti Energias 1967–1990: Rapla Elektrivõrgu insener 1967–1969 ja juhataja 1975–1981, Põhja Kõrgepingevõrkude direktori asetäitja 1982–1986, Eesti Energiajärelvalve peainsener 1986–1987, Eesti Energia peadirektori asetäitja 1988–1990. Oli Tööstus- ja Energeetikaministeeriumis ministri asetäitja 1990–1992, Majandusministeeriumis asekantsler ja nõunik 1992–2001 ning Eesti Gaasis nõunik 2001–2011. Ühtlasi töötas lektori ja professorina Euroakadeemias 2007–2011 ning oli külalisõppejõud TTÜ elektroenergeetika instituudis 2006–2010. Oli TTÜ energeetikateaduskonna dekaan 2012–2016 ning elektroenergeetika instituudi (aastast 2017 elektroenergeetika ja mehhatroonika instituudi) professor 2012–2017 ja külalisprofessor 2017–2022.
Tegevus poliitikas.
Ta kandideeris 2025. aasta kohaliku omavalitsuste volikogude valimistel Mustamäe linnaosas erakonna Isamaa nimekirjas, sai 320 häält ning ei osutunud valituks.
Iluaiandus

Iluaiandus (ka ehisaiandus) on aianduse haru, mis hõlmab (ilu)taimede ja puude kasvatamist ning aiakunsti käsitlemist. Iluaianduse peamine eesmärk on luua inimesele meelepärane, tüüpiliselt esteetiline aed või rohelusala.
Iluaedu rajati Hiinas ja Egiptuses juba 4000 aastat tagasi. Euroopas tõusis see esile renessansiajal, kui losside juurde hakati rajama suurejooniselt kujundatud aedu. Veel on iluaiandus levinud Jaapanis, Nihon Teieni aedade kujul ja Araabia maades.
Paberlennuk

Paberlennuk on paberist volditud lennuk või nool.
Paberlennukeid hakati valmistama 19. sajandil ning neid on kasutatud peamiselt meelelahutuslikel, aga ka hariduslikel eesmärkidel (nt aerodünaamika õpetamisel).
20 mm modèle F2

20 mm modèle F2 on Prantsuse automaatkahur. Seda kasutatakse peamiselt merel. Relva eelkäija on Šveitsi relv Hispano-Suiza HS.820. F2 laskemoon on 20×139 mm.
Austria linnade loend

Selles artiklis on loetletud Austria suurimad linnad. Austrias on linn ("Stadt") omavalitsusüksus, millel on linnaõigused.
Austria suurimad linnad.
Siin on loetletud Austria 20 rahvaarvult suurimat linna. Liidumaade pealinnad on rasvases kirjas.
SAMIL 50

SAMIL 50 on Lõuna-Aafrika Vabariigi sõjaväeveok. See kaalub 6 tonni ning on nelikveoline.
Ted Nugent

"Tema omanimelise albumi kohta vaata artiklit Ted Nugent (album)."
Theodore Anthony Nugent (ka Uncle Ted, the Nuge ja Motor City Madman; sündinud 13. detsembril 1948) on Ameerika Ühendriikide kitarrist, laulja, laulukirjutaja ja poliitaktivist. Nugent sai tuntuks aastal 1963 asutatud psühhedeelset ja rasket rokki viljelenud ansambli The Amboy Dukes kitarristina. Pärast bändi laialiminekut asus ta tegema edukat soolokarjääri. Tema neli esimest albumit said kõik laialdase tunnustuse osaliseks, "Ted Nugent" (1975), "Free-for-All" (1976), "Cat Scratch Fever" (1977) ja "Double Live Gonzo!" (1978). Aastal 2023 käis ta hüvastijätutuuril "Adios Mofo Tour".
Nugent kasutab kitarri Gibson Byrdland ning tema esinemised on energeetilised. Kuigi tal on hea ja laia ulatusega lauluhääl, esines ta eriti karjääri algusaastatel mõne kaassolistiga, kelle hulka kuulusid Derek St. Holmes, Charlie Huhn, Brian Howe ja Meat Loaf. Oma suurima hiti, "Cat Scratch Fever", solist oli ta ise. Kaheksakümnendate lõpus ja üheksakümnendate alguses kuulus ta ansamblisse Damn Yankees.
Pärast sajandivahetust hakkas ta rohkem tegelema poliitaktivismiga ning on olnud häälekas konservatiivse maailmavaate eestkõneleja ning jahi- ja relvalubade propageerija. Ta kuulub National Rifle Associationi juhatusse ning toetab Vabariiklikku Parteid. Ta on sõna võtnud ka relvaseaduste karmistamise pooldajate kohta, Nugeti sõnavõtte Barack Obama kohta uuris ka Ameerika Ühendriikide Salateenistus. Aastast 2015 on ta häälekalt toetanud Donald Trumpi ning esinenud viimase kampaaniaüritustel.
Jasper Adamson

Jasper Adamson (sündinud 1. mail 1985 Tallinnas) on eesti keemik ja õppejõud.
Haridus.
Adamson on lõpetanud Cambridge'i Ülikooli loodusteaduste erialal nii bakalaureuse- kui ka magistriõppes. 2014. aastal kaitses ta doktoriväitekirja Oxfordi Ülikoolis anorgaanilise keemia ja kristallograafia erialal.
Töökäik.
Alates 2014. aastast töötas Adamson Keemilise ja Bioloogilise Füüsika Instituudis, aastatel 2018–2024 vanemteadurina.
2023. aastal oli ta Fulbrighti stipendiaadina Pennsylvania Ülikoolis professorite Virgil Perceci ja Drew Weissmani uurimisrühmades. Samast aastast on ta Tallinna Tehnikaülikooli Virumaa Kolledži vanemlektor ning 2025. aastast struktuurikeemia kaasprofessor (tenuuriga).
2025. aastal oli ta külalisprofessor Pennsylvania Ülikooli keemiateaduskonnas.
Teadustöö.
Adamsoni peamised uurimissuunad on oksakaliksareeni makrotsüklite süntees ja nende rakendamine ravimikandjate, sensorite ja filtermaterjalide koostisosadena.
Pennsylvania Ülikoolis töötas ta ioniseeritavate amfifiilsete Janus-dendrimeeride (IAJD) nanosüsteemidega mRNA transpordiks inimorganismi, et arendada tõhusamaid vaktsiine ja ravimeid.
Ta on osalenud kaitsetööstuse projektides väga tugevate materjalide väljatöötamisel, mida saab kasutada näiteks kaitsevestides.
Isiklikku.
Jasper Adamsoni vanavanaisa oli eesti zooloog ja hüdrobioloog Heinrich Riikoja, vanaema eesti filoloog Elli Riikoja ning ema on eesti filoloog Kai Adamson.
Casspir

Casspir on Lõuna-Aafrika Vabariigi miinikindel soomusauto (MRAP). See võeti kasutusele kaheksakümnendatel. Casspir on neljarattaline, nelikveoline ning funktsiooni poolest soomustransportöör. Soomukisse mahub peale kahe meeskonnaliikme veel kuni 12 sõdurit koos varustusega. Sõiduki raskuskese on kõrgel, et vähendada maapinnal lõhkeva miini ohtu reisjatele.
Casspir pakub kaitset ka käsitulirelvade eest. Ameerika Ühendriikide merejalavägi võttis Casspirist eeskuju, kui hakkas enda MRAP-i välja töötama.
Johannes Klimakos

Johannes Klimakos (vanakreeka keeles Ἰωάννης τῆς Κλίμακος, ladina keeles "Ioannes Climacus", araabia keeles يوحنا السلمي ("Yūḩanā as-Salmī"); ka Johannes Redelikirjutaja ja Johannes Skolastik; u 579 – märts 649) oli Bütsantsi munk. Ta tegutses 6. ja 7. sajandil Siinai mäe kloostris. Ta on õigeusu ja katoliku pühak.
Learjet 45

Learjet 45 on keskmise suurusklassi ärilennuk, mida tootis Kanada ettevõtte Bombardier Aerospace Ameerika Ühendriikide üksus Learjet. See oli Learjeti lipulaev üheksakümnendatest kuni aastani 2012, kui tootmisesse jõudis Learjet 75.
Summer of '69

"2025. aasta filmi kohta vaata artiklit Summer of 69 (film)."
"Mitte segi ajada Summer '68-ga."
"Summer of '69" (inglise keelest "69 suvi") on Kanada laulja Bryan Adamsi laul tema 1985. aasta albumilt "Reckless". See on tempokas rokklugu ja räägib laulja dilemmast, kas elada rahulikku elu või hakata rokitäheks. Adams kirjutas selle koos oma pikaajalise kaastöölise Jim Vallance'iga. Ta produtseeris selle koos Bob Clearmountainiga. Laul ilmus Adamsi neljandal albumil "Reckless" juunis 1985 plaadifirmas A&amp;M Records. Hiljem on Adams väitnud, et lugu ei räägi mitte 1969. aastast, vaid sekspositsioonist 69. Vallance on samas väitnud vastupidist.
Plaadi teisel küljel olid laulud "Kids Wanna Rock" ja "The Best Was Yet to Come", mis olid varem albumitel "Reckless" ja "Cuts Like a Knife". Muusikakriitikud andsid laulule "Summer of '69" valdavalt head hinnangud. Laulule tegi muusikavideo Steve Barron, videos põgeneb Adams muuhulgas oma bändiga politsei eest. Singli populaarsus kajastus ka edetabelites: Suurbritannias oli see üks Adamsi populaarsematest lugudest, Hollandi edetabelis jõudis neljandale ning Ameerika Ühendriikide edetabelis viiendale kohale. See on enne digitaalajastut (u 2005) ilmunud kanadalaste lugudest Kanadas enimstriimitud. See on ka enne 1990. aastat ilmunud kanadalaste lugudest Kanadas enim raadios lastud.
Laulu "Summer of '69" populaarsus ulatub üle maailma uude sajandisse ning on endiselt n-ö suve laul. Adams esitas seda 2011. aasta kriketi maailmameistrivõistluste avatseremoonial Bangladeshis. Aastal 2019 laulis Adams seda koos Taylor Swiftiga viimase tuuri "Reputation Stadium Tour" raames Torontos.
Cessna 421 Golden Eagle

Cessna 421 Golden Eagle on kerge transpordilennuk, mida tootis Ameerika Ühendriikide lennukitootja Cessna. Sellel on kas kuus või seitse istekohta ning kaks mootorit. Cessna 421 arendati välja kuuekümnendatel ning on Cessna 411 edasiarendus.
Seanad Éireann

Seanad Éireann ("Iirimaa senat") on Iirimaa parlamendi Oireachtase ülemkoda ehk senat. Oireachtas koosneb Iirimaa presidendist, Dáil Éireannist (alamkoda ehk esindajatekoda) ja Seanad Éireannist.
Tavaliselt nimetatakse seda lihtsalt Seanadiks või Senatiks ning selle liikmeid kutsutakse senaatoriteks (iiri keeles "seanadóirí", ainsus "seanadóir"). Erinevalt Dáil Éireannist ei valita Seanadi liikmeid otse rahva poolt, vaid nad nimetatakse ametisse erinevate meetodite abil.
Seanadi volitused on tunduvalt nõrgemad kui Dáil Éireannil ning kui senat mõne seadusega ei nõustu, võib see selle vastuvõtmist üksnes edasi lükata, mitte seda täielikult vetostada. Seanad võib algatada seaduseelnõusid.
Seanad Éireann on selle loomisest saadik asunud Leinster House'is.
Iirimaa põhiseadus

Iirimaa põhiseadus (iiri keeles: "Bunreacht na hÉireann", inglise keeles: "Constitution of Ireland") on Iirimaa põhiseadus. 
Põhiseadus tagab teatud põhiõigused, rahva poolt valitud, kuid täidesaatvat võimu mitte omava presidendi, kahekojalise parlamendi, võimude lahususe ning kohtuliku kontrolli seaduste ja riigivõimu tegevuse põhiseaduspärasuse üle. Põhiseaduse kohaselt on Iirimaa peamine riigikeel iiri keel ning teiseks riigikeeleks inglise keel. 
Põhiseadus võeti vastu 1937. aastal rahvahääletusel ning seda saab muuta ainult rahvahääletusega. See on kõige pikemalt kasutusel olnud vabariiklik põhiseadus Euroopa Liidus.
Kameralistika

Kameralistika oli 17. ja 18. sajandil viljeldud teadmiste süsteem, mis käsitles vürstiriikide juhtimist ja nende eelarvekorraldust.
Sõrmiksõlg

Sõrmiksõlg on üks varakeskaegseid kaarsõle tüüpe, mis oli kasutuses 5.–7. sajandil peamiselt germaanlaste naisterõivastuses, kus kaks ülestikku rõivaeset, tavaliselt peploskleit ja sõba, kinnitati kahe paari sõlgedega.
Eesti ala arheoloogilises materjalis on üks keskmisest rauaajast sõrmiksõlg erandliku leiuna Jägala linnuselt, mis arvatakse pärinevat Kesk-Dnepri aladelt.
Kirjeldus.
Sõrmiksõled olid enamjaolt valatud hõbedast või pronksist ja sageli kullatud. Reeglina kanti neid paarikaupa ja koos ripatsi- või amuletipaela või-ketiga. Vormilt lähtuvad need Doonau piirkonnast pärit idagermaani või gooti algkujust.
Need varased idagermaani sõled koosnesid kahest plaadist, mida ühendas sillataoline sõlekaar. Hilisemad sõled valati ühes tükis, kuid säilis nende kolmeosalisus. Laiem peaplaat oli poolringi- või ristkülikukujuline ja sisseuurendatud spiraal-, põim- või geomeetrilise ornamendiga kaunistatud; plaadi tagaküljele kinnitus sõlenõel. Samuti ornamendiga kaunistatud, mõnikord loomapeakujulise jalgmise plaadi tagaküljel oli nõelahaak ja enamasti oli ka sõlekaar ornamenteeritud.
Sõrmiksõle nimetus (inglise keeles "radiate fibula", "digitated fibula") on tuletatud sõle peaplaadi kaarekujulises küljes olevast kaunistusest, harali sõrmi meenutavast nuppude reast.
Välislingid.
Jägala sõrmiksõlg. - Arheoloogia fotogalerii
Pelloporus

Pelloporus on klassi "Agaricomycetes" kuuluv kandseente perekond.
Andmeelement

Andmeelement ("data element") on semantiliselt üheselt määratletud andmeüksus, millel on kindel nimetus, definitsioon ja võimalikud väärtused. Andmeelement kujutab endast andmeüksust, mis kannab konkreetset tähendust ning mida kasutatakse andmete kogumisel, töötlemisel ja vahetamisel eri infosüsteemide vahel. Andmeelementide korrektne kirjeldamine on andmehalduse ja andmevahetuse alus, sest see tagab andmete mõistetavuse ja võrreldavuse.
Struktuur ja komponendid.
Andmeelemendi põhikomponentideks on nimetus, identifikaator, definitsioon ja väärtusteraam (inglise keeles value domain). Lisaks võib andmeelemendil olla määratud andmetüüp, ühikud, lubatud väärtuste loetelu ja seos teiste andmeelementidega. Standardi kohaselt koosneb andmeelement kolmest osast: mõiste, esitus ja väärtusruum.
Standardid ja rakendused.
Rahvusvahelises standardis defineeritakse andmeelement kui metaandmete ("metadata") struktuuriüksus, mida kasutatakse andmeelementide registreerimiseks ja haldamiseks metaregistrites. Tervishoiuvaldkonnas kasutatakse mõistet ühised andmeelemendid (common data elements, CDEs), mis toetavad standardiseeritud andmekogumist ning võimaldavad teadusandmete võrreldavust. Geoinformaatikas (geoinformatics) kirjeldavad andmeelemendid ruumiobjektide (spatial objects) omadusi, nt koordinaate, pindala ja atribuute.
Praktikas on andmeelemendid (väljad, veerud, atribuudid jms) mõnikord „üle koormatud“ (overloaded), mis tähendab, et ühel andmeelemendil võib olla mitu võimalikku tähendust. Kuigi see on teadaolevalt halb tava, on ülekoormamine siiski reaalne tegur või takistus süsteemi toimimise mõistmisel.
Seosed teiste mõistetega.
Andmeelemente kasutatakse andmemudelite (data models) loomisel, kus need moodustavad andmestruktuuride aluse. Iga andmemudel sisaldab mitmeid andmeelemente, mille vahel on määratletud semantilised seosed. Andmeelementide kvaliteet ja ühtsus mõjutavad otseselt infosüsteemide andmevahetuse täpsust ja usaldusväärsust.
Vaata ka.
Andmemudel (data model)
Metaandmed (metadata)
Infosüsteem (information system)
Välislingid.
• [Data element – Wikipedia (ingliskeelne)](https://en.wikipedia.org/wiki/Data_element)
 • [ISO/IEC 11179 Standard](https://www.iso.org/standard/35343.html)
Meruliella

Meruliella on klassi "Agaricomycetes" torikulaadsete seltsi kuuluv seente perekond.
Hanejalamuster

Hanejalamuster on kangal kasutatav ruuduline muster. Sellele kahetooniline muster on heledate ja tumedate ühevärviliste ruutude mosaiik, mis vaheldub heledate ja tumedate diagonaalsete triipudega ruutudega. Traditsiooniliselt on hanejalamustri puhul kasutatud musta ja valget, kuigi võib kasutada ka teisi kontrastseid värvikombinatsioone.
Piper PA-23

Piper PA-23 (ka Aztec või Apache) on kergelennuk, mida tootis Ameerika Ühendriikide lennukitootja Piper Aircraft. See on nelja- kuni kuuekohaline ning olnud kasutuses mitme riigi sõjaväes. See konstrueeriti viiekümnendatel Stinson Aircraft Companys ning oli tootmises kuni kaheksakümnendateni.
Sibulnuppsõlg

Sibulnuppsõlg (saksa keeles "Zwiebelknopffibel") on üks hilisantiikajal ja varakeskajal kasutatud kaarsõle tüüp. See arenes 3. sajandi teises pooles välja varasemast Rooma ambsõle tüübist ("Scharnierfibel", "Scharnierarmfibel"). Tänapäevane nimetus tuleb kolmest sibulakujulisest otsanupust.
Sibulnuppsõled olid kasutusel nii hilis-Rooma sõdurirõivastuses kui ka hilisantiikaja ametnike rüüdes. Sõlg hoidis mantlit koos ja seda kanti enamasti paremal õlal. Et seda kandsid peaaegu eranditult sõjaväelased ja ametnikud, oli see ka seisusemärk.
Sibulnuppsõlgi valmistati erinevatest materjalidest. Enamik eksemplare on messingist või pronksist, mõned neist olid kullatud või nielloga või emailiga kaunistatud. Vähesed eksemplarid on hõbedast või kullast. Materjalide erinevus vastab nähtavasti kandjate staatuse erinevusele. Bütsantsis tehtud sõlgedel võis leida kristlikku sümboolikat. Kullast sibulnuppsõlg on leitud ka frankide kuninga Childerich I hauast.
Veel üks sibulnuppsõlg leiti 1958. aastal kaevetööde käigus Piesporti vallast Niederemmelis. See pärineb aastast 315/316. Keisrid Constantinus I ja Licinius annetasid selle oma 10-aastase valitsemisjuubeli puhul Servandusele.
GippsAero GA8 Airvan

GippsAero GA8 Airvan on üldotstarbeline lennuk, mida toodab Austraalia lennukitootja GippsAero. Sellel on üks mootor ning koos piloodiga mahutab kaheksa inimest.
GA8 konstrueeriti hajaasustusega maapiirkondades kasutamiseks ning see on lihtsa ehitusega. Lennuk on vastupidav, et seda saaks kasutada ka tühermaadel asuvatel lennuväljadel. GA8-t on kasutatud reisimiseks, kaubaveoks, turismiks, langevarjuhüpeteks, vaatluseks, luureks ja päästeoperatsioonideks. Esmalend toimus aastal 1995.
Aastate jooksul on GA8 mudeleid täiustatud ning GippsAero on turule toonud võimsamaid mudeleid. GA8 suurem variant on GippsAero GA10. GA8-st on olemas ka vesilennukimudel. Tootmine oli aastatel 2020–2025 koroonapandeemia tõttu peatatud.
Caroline Flack

Caroline Louise Flack (9. november 1979 London – 15. veebruar 2020 London) oli inglise telesaatejuht ja meelelahutaja. 
Ta kasvas üles Norfolkis Ida-Inglismaal ning tegeles koolipõlves tantsimise ja näitlemisega. Näitlejana tegi ta kaasa sketšisaates "Bo' Selecta!" 2002. aastal. Pärast seda juhtis ta telekanali ITV2 saateid.
2014. aastal võitis ta BBC tantsusaate "Strictly Come Dancingu" 12. hooaja ning sai finaalis täispunktid. 2015. aastal hakkas ta Dermot O'Leary asemel juhtima saadet "The X Factor". Samuti juhtis ta aastatel 2014–2019 saadet "The Love Island". 2019. aastal peeti ta kinni kahtlustatuna kehalises väärkohtlemises.
Veebruaris 2020 sooritas ta oma Londoni kodus enesetapu.
Steyr SSG 69

Steyr SSG 69 (Scharfschützengewehr 69) on Austria snaiperrelv. See on käsilukuga ning seda tootis aastatel 1969–2015 Steyr Mannlicher.
Sovetskoje Šampanskoje

Sovetskoje Šampanskoje (vene keeles Советское шампанское ("Nõukogude šampus")) on Nõukogude Liidu vahuvein, mida valmistati Nõukogude Liidus ning valmistatakse tänapäeval endistes liiduvabariikides. Seda valmistati aastaid riigi tellimusel. Tavaliselt kasutatakse tootmiseks "Aligoté" ja "Chardonnay" viinamarju.
Pärast Nõukogude Liidu lagunemist ostsid Valgevene, Venemaa, Kõrgõzstani, Moldova ja Ukraina ettevõtted endale õiguse "Sovetskoje Šampanskoje" brändinime kasutada. Sama nime all toodetakse vahuveini tänaseni.
Walther P5

Walther P5 on Lääne-Saksamaa poolautomaatpüstol. Selle konstrueeris seitsmekümnendate keskel relvatootja Carl Walther GmbH.
Kuni 1970. aastateni kasutasid Saksa liidumaade politseid valdavalt Waltheri püstoleid P38/P1 ja PP/PPK. Kuid Müncheni veresaun 1972. aastal ning vasakäärmuslike terroristlike rühmituste kasv (RAF, RZ) näitasid vajadust politseireformide jaoks, mispeale Lääne-Saksamaa liidumaade politseid korraldati ümber. Ka politsei käsirelvi otsustati uuendada, relvadele esitati tingimused:
Walther otsustas end tõestatud P38 edasi arendada, see varustati P1-l kasutatava lukustussüsteemi, tugevdatud raami ja kahe tagasilöögivedruga, lisaks täiustati ekstraktorit, lühendati toru ja suurendati liuguri pikkust. Ohutust parandas uuenduslik pöörlev lööknõel, mis liigub ettepoole ainult siis, kui päästik on alla vajutatud. Lisaks viidi P1 liuguril asuv dekokker/ohutuslüliti üle raamile paigaldatud dekokker/liuguri piduri mitmehoovale.
Kuigi P5 disain oli edukas ja vägagi töökindel, ei olnud tal samasugust edu nagu omal ajal P38-l. Tagalukustuva disaini tõttu oli tootmine raskendatud ja relva müügihind kallis. Lisaks tulid välja ka mitmed teised uued püstolid, mis olid P5ga sarnase kvaliteediga ja ka odavamad. Seetõttu otsustas Walther disainida uue püstoli P88, mis vastaks uute turgude soovidele ja oli kergemini toodetav.
Ka koduturul polnud P5l edu just hinna tõttu. Peale Alam-Saksi ja Baieri politsei kasutusele võetud Heckler &amp; Koch P7 eelistasid teised liidumaad SIG Sauer P225 (politsei numeratsioon P6), ning P5 võeti kasutusele vaid kahel liidumaal: Baden-Württembergis ja Reinimaa-Pfalzis. Samas sai P5 ka Hollandi politsei standardrelvaks kuni 2013. aastani.
P5 kasutas ka James Bond 1983. aastal filmis "Octopussy", kui ta oli oma tavapärase PPK ära kaotanud.
Glory Glamour and Gold

"Glory Glamour and Gold" on Rootsi ansambli Army of Lovers 1994. aasta album. See oli bändi neljas stuudioalbum. Sellele järgnenud albumid koosnesid peamiselt vanadest lugudest ning nendel anti välja vaid paar uut laulu. Albumil "Glory Glamour and Gold" ilmus kolm uut lugu: "Lit de Parade", "Sexual Revolution" ja "Life is Fantastic".
Populaarseimaks osutus "Lit de Paradise", mis jõudis Rootsi edetabelis 13. kohale.
Smith &amp; Wesson Model 15

Smith &amp; Wesson Model 15 on Ameerika Ühendriikide revolver. See on kuuelasuline ja kahetoimeline, relva tootis ettevõte Smith &amp; Wesson. M15 kasutab laskemoona .38 Special, sellele sarnanevad Smith &amp; Wesson Model 14 (mis on suurem) ja Smith &amp; Wesson Model 10 (mille sihik ei ole reguleeritav).
Model 15 jõudis turule aastal 1949 ning kandis aastani 1957 nime K-38 Combat Masterpiece. Tootmises oli relv aastani 1999, pärast seda on Model 15 valmistatud väiksemas koguses teatud perioodidel.
Pleading in English Act

Pleading in English Act 1362 (inglise keelest umbes "Ingliskeelse Avaldamise Seadus") oli Inglismaa parlamendi seadus. Seadus tekkis, kuna Inglismaa tavaelanikele ei olnud anglonormanni keel tuttav ning seega ei saanud inglased tihti kohtutes aru, milles neid süüdistatakse ega saanud ennast kaitsta, kuna kohtute keel oli anglonormanni keel ("Law French"). Lühidalt kehtestati seadusega Inglismaa kohtute töökeeleks inglise keel.
Fairchild C-123 Provider

Fairchild C-123 Provider on Ameerika Ühendriikide militaartranspordilennuk. Selle konstrueeris ettevõte Chase Aircraft ning tootis Ameerika Ühendriikide õhuväele Fairchild Aircraft. C-123 oli kasutuses ka teistes Ameerika Ühendriikide väeosades ning mitme Kagu-Aasia riigi sõjaväes. Vietnami sõjas kasutati seda varustuse ja haavatute transpordiks, rindeliini taha infiltreerumiseks ja keemiarünnakuteks.